text: Nej til vindmøller i Kærgaard
  19 januar 2012 kl. 12.20
  Miljøminister Ida Auken (SF) vil ikke have vindmøller i Kærgård Klitplantage. Vardes borgmester Gylling Haahr (V) undrer sig, og kommunen prøver måske igen.
  Gylling Haahr siger til JyskeVestkysten, at det måske er lidt groft sagt, "men miljøministeren vil hellere stille møller op, hvor det generer flest mennesker". 
  
  Måske ny fredningssag
  Kærgaard Plantage er et 1350 hektar stort område, der er ubeboeligt grundet den massive forurening fra Grindstedværket. Det ligger lige ud til Vesterhavet - hvor man ikke må bade på grund af forureningen - men det er fredet.
  Ida Auken har ikke flere kommentarer til sagen. Varde Kommune mener, det statsejede område bør inddrages i kommunens vindmølleplan, fordi der så bliver færre vindmølleområder i beboede landområder.
  Trods miljøministerens afvisning vil Varde Byråd overveje, om der kan rejses en ny fredningssag på Kærgård Klitplantage, der gør det muligt at rejse vindmøller.
  